Document ID: 32011D0633

РЕШЕНИЕ ЗА ИЗПЪЛНЕНИЕ НА КОМИСИЯТА
от 15 септември 2011 година
относно общите спецификации на регистъра на железопътната инфраструктура
(нотифицирано под номер C(2011) 6383)
(текст от значение за ЕИП)
(2011/633/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 2008/57/ЕО на Европейския парламент и на Съвета от 17 юни 2008 г. относно оперативната съвместимост на железопътната система в рамките на Общността (1), и по-специално член 35, параграф 2 от нея,
като има предвид, че:
(1)
Съгласно член 35 от Директива 2008/57/ЕО „Всяка държава-членка осигурява редовното публикуване и актуализиране на регистър на инфраструктурата“. Комисията следва да приеме спецификации относно регистъра въз основа на проект, изготвен от Европейската железопътна агенция (наричана по-долу „Агенцията“).
(2)
Необходими са допълнителни общи спецификации, за да може данните от регистрите да са леснодостъпни в отделните държави-членки. Разработването и внедряването на компютризиран общ потребителски интерфейс, който действа като виртуален регистър на железопътната инфраструктура на европейско равнище следва да се извърши заедно с установяването на национални регистри на инфраструктурата и събирането на данни. Държавите-членки с помощта на Агенцията следва да си сътрудничат, за да се гарантира, че регистрите функционират, съдържат всички данни, са взаимосвързани и осигуряват общ интерфейс за потребителите.
(3)
Мерките, предвидени в настоящото решение, са в съответствие със становището на комитета, учреден съгласно член 29, параграф 1 от Директива 2008/57/ЕО,
ПРИЕ НАСТОЯЩОТО РЕШЕНИЕ:
Член 1
Общите спецификации за регистъра на инфраструктурата, както е посочено в член 35 от Директива 2008/57/ЕО, са описани в приложението към настоящото решение.
Член 2
1. Всяка държава-членка гарантира, че нейният регистър на инфраструктурата е компютризиран и отговаря на изискванията на общите спефицикации, посочени в член 1, не по-късно от три години от влизането в сила на настоящото решение.
2. Държавите-членки гарантират, че техните регистри са взаимосвързани и са свързани към общия потребителски интерфейс, посочен в член 4, не по-късно от шест месеца след въвеждане в експлоатация на този интерфейс.
Член 3
Агенцията публикува наръчник за прилагане, свързан със спецификациите, посочени в член 1, не по-късно от една година след влизането в сила на настоящото решение и го поддържа актуализиран. В наръчника за прилагане се съдържа препратка към съответните клаузи на техническите спецификации за оперативна съвместимост (ТСОС) за всеки параметър.
Член 4
1. Агенцията изготвя подробните спецификации, плана за управление и прилагане a) за разработване, изпитване, разгръщане и обслужване на общ потребителски интерфейс и б) за взаимосвързване на националните регистри. Агенцията ги представя на Комисията не по-късно от една година след влизането в сила на настоящото решение.
2. Общият потребителски интерфейс, посочен в параграф 1, представлява приложение в интернет, което улеснява достъпа до данните в регистрите на инфраструктурата на европейско равнище. Той започва да функционира не по-късно от три години след влизането в сила на настоящото решение.
3. Когато напредъкът по разработването на ТСОС налага това, Агенцията препоръчва актуализации на спецификациите, посочени в член 1, и на подробните спецификации, посочени в параграф 1.
Член 5
1. Държавите-членки гарантират, че необходимите данни се събират и въвеждат в техните национални регистри на инфраструктурата в съответствие с параграфи 2-5. Те гарантират, че тези данни са надеждни и актуални.
2. Данните, свързани с инфраструктурата на коридори за товарен превоз, определени в приложението към Регламент (ЕС) № 913/2010 на Европейския парламент и на Съвета (2), се събират и въвеждат в националните регистри на инфраструктурата не по-късно от три години след влизането в сила на настоящото решение.
3. Данните, свързани с инфраструктура, въведена в експлоатация след влизането в сила на Директива 2008/57/ЕО и преди влизането в сила на настоящото решение, различни от данните, посочени в параграф 2, се събират и въвеждат в националните регистри на инфраструктурата не по-късно от три години след влизането в сила на настоящото решение.
4. Данните, свързани с инфраструктура, въведена в експлоатация преди влизането в сила на Директива 2008/57/ЕО, различни от данните, посочени в параграф 2, се събират и въвеждат в националните регистри на инфраструктурата в съответствие с националния план за прилагане, посочен в член 6, параграф 1, но не по-късно от пет години след влизането в сила на настоящото решение.
5. Данните, свързани с частни странични коловози, пуснати в експлоатация преди влизането в сила на Директива 2008/57/ЕО, се събират и въвеждат в националния регистър на инфраструктурата в съответствие с националния план за прилагане, посочен в член 6, параграф 1, най-късно седем години след влизане в сила на настоящото решение.
6. Данните, свързани с инфраструктура, въведена в експлоатация след влизането в сила на настоящото решение, се въвеждат в националните регистри на инфраструктурата веднага след въвеждането в експлоатация на инфраструктурата и веднага след създаването на регистъра, посочен в член 2, параграф 1.
Член 6
1. Всяка държава-членка изготвя национален план за прилагане с цел изпълнение на задълженията, произтичащи от настоящото решение, заедно с график. Националният план за прилагане се представя на Комисията не по-късно от шест месеца след влизането в сила на настоящото решение.
2. Агенцията координира, следи и подпомага прилагането на националните регистри на инфраструктурата. По-специално тя учредява и ръководи група, съставена от представители на органите, които отговарят за създаването и поддръжката на националните регистри. Тези органи изпращат доклад за напредъка по прилагането до Агенцията на всеки четири месеца. Агенцията редовно докладва на Комисията относно напредъка по прилагането на настоящото решение.
Член 7
Настоящото решение се прилага от 16 март 2012 г.
Член 8
Адресати на настоящото решение са държавите-членки и Европейската железопътна агенция.
Съставено в Брюксел на 15 септември 2011 година.

Labels: 7
12
8
15